ACORD DE LA MESA NEGOCIADORA DE LA UNIVERSITAT DE VALÈNCIA DE 26 DE MARÇ DE 2018 SOBRE MILLORA DE CONDICIONS LABORALS DEL PROFESSORAT ASSOCIAT.

1.- El conveni col·lectiu del personal laboral de les Universitats Públiques Valencianes que s’està negociant actualment, recollirà explícitament les retribucions de la totalitat del personal laboral i en particular les del personal associat. En eixe context, la Universitat de València donarà suport a una retribució del PDI associat equivalent a la del professorat Titular d’Escola Universitària a temps parcial, el finançament de la qual se sol·licitarà a la Generalitat Valenciana, juntament amb l’oportuna autorització de la Conselleria d’Hisenda, segons les disposicions normatives contemplades a la Llei de Pressupostos de la Generalitat de 2018.

2.- La Universitat de València es compromet a incrementar amb efectes 1 d’abril de 2018 les retribucions del professorat associat segons la següent taula, per a cobrir la diferència amb la quantia de la Universitat pública valenciana amb major import retributiu, el finançament de la qual se sol·licitarà a la Generalitat Valenciana, juntament amb l’oportuna autorització de la Conselleria d’Hisenda, segons les disposicions normatives contemplades a la Llei de Pressupostos de la Generalitat de 2018. Així mateix, es respectaran les condicions més beneficioses ja aplicades a la Universitat de València pel que fa al complement d’antiguitat (triennis).

|  |  |  |  |  |  |  |
| --- | --- | --- | --- | --- | --- | --- |
|  | Retribucions actuals 2017 | Proposta |  | Diferència |  | % augment |
|  | Sou | S.Social | Sou | S.Social | Sou | S.Social |  |
| Associats 3H | 3.628,94 | 1.201,18 | 4.551,10 | 1.506,41 | 922,16 | 305,23 | 25,41% |
| Associats 4H | 4.838,68 | 1.601,60 | 6.068,32 | 2.008,61 | 1.229,64 | 407,01 | 25,41% |
| Associats 5H | 6.048,14 | 2.001,93 | 7.585,40 | 2.510,77 | 1.537,26 | 508,83 | 25,42% |
| Associats 6H | 7.257,60 | 2.402,27 | 9.102,34 | 3.012,87 | 1.844,74 | 610,61 | 25,42% |

3.- Amb efectes 1 d’abril de 2018, la Universitat de València incorporarà en la retribució del PDI associat un 50% de la diferència reflectida en la taula anterior, amb l’autorització prèvia de la Conselleria d’Hisenda, encara que no es compte amb el finançament sol·licitat a la Generalitat Valenciana. En qualsevol cas, la Universitat de València aplicarà les millors condicions de retribució que puguen derivar-se del conveni col·lectiu del personal laboral de les Universitats Públiques Valencianes.

4.- Pel que fa a la durada del contracte de professorat associat, l’article 53 d) de la Llei Orgànica d’universitats estableix que: *“La duración del contrato será trimestral, semestral o anual, y se podrá renovar por períodos de igual duración, siempre que se siga acreditando el ejercicio de la actividad profesional fuera del ámbito académico universitario”*, sense que la Universitat puga en cap cas modificar el contingut de la Llei. No obstant això, es demanarà un dictamen jurídic al professor Carlos Luis Alfonso Mellado, catedràtic de Dret del Treball i la Seguretat Social de la Universitat de València, referit a la possibilitat d’establir contractes de durada superior a l’any, dictamen al qual les parts de la Mesa Negociadora accepten sotmetre’s.

5.- Es convocarà en la primera setmana lectiva d’abril una Comissió Tècnica de la Mesa Negociadora per abordar qüestions referides a la modificació del Pla d’Estabilització del Professorat Associat, reconeixement de l’experiència laboral, docent i investigadora d’aquest professorat, així com a millores en l’assignació de la seua docència, que es tractaran posteriorment en la Mesa Negociadora.